**การจัดเก็บภาษีตามพระราชบัญญัติภาษีที่ดินและสิ่งปลูกสร้าง**

พระราชบัญญัติภาษีที่ดินและสิ่งปลูกสร้าง พ.ศ.๒๕๖๒ มีผลใช้บังคับตั้งแต่วันที่ ๑๓ มีนาคม ๒๕๖๒ ซึ่งกฎหมายดังกล่าวกำหนดให้เริ่มจัดเก็บภาษีที่ดินและสิ่งปลูกสร้าง ตั้งแต่วันที่ ๑ มกราคม ๒๕๖๓ เป็นต้นไป

การจัดเก็บภาษีที่ดินและสิ่งปลูกสร้าง มี ๔ ประเภท ดังนี้

**๑.ประกอบเกษตรกรรม** นำข้อมูลที่ดินและสิ่งปลูกสร้างเฉพาะกรณีเจ้าของ/ผู้ครอบครอง/ผู้ทำประโยชน์ในที่ดินเป็นนิติบุคคล มาคำนวณเนื่องจากบทเฉพาะการตามมาตรา ๙๖ แห่งพระราชบัญญัติภาษีที่ดินและสิ่งปลูกสร้าง พ.ศ.๒๕๖๒ กำหนดให้ยกเว้นการจัดเก็บภาษีสำหรับเจ้าของที่ดินหรือสิ่งปลูกสร้างซึ่งเป็นบุคคลธรรมดาและใช้ประโยชน์ในการประกอบเกษตรกรรมเป็นเวลา ๓ ปี ตั้งแต่ปี พ.ศ.๒๕๖๓ – ๒๕๖๕

ที่ดินที่ต้องจัดเก็บภาษีหรือไม่ต้องจัดเก็บภาษี รายละเอียดดังนี้

๑.ที่ดินที่เป็นกรรมสิทธิ์ของบุคคลธรรมดาและใช้ประโยชน์ในการประกอบเกษตรกรรมเป็นเวลา ๓ ปี ตั้งแต่ปี พ.ศ.๒๕๖๓ – ๒๕๖๕ เช่น โฉนดที่ดิน (ไม่ต้องจัดเก็บภาษี)

๒.หนังสือรับรองการทำประโยชน์ นส.๓, นส.๓ ก และ นส.๓ ข ซึ่งยังคงเป็นที่ดินของรัฐซึ่งมีการครอบครองหรือทำประโยชน์ (จัดเก็บภาษี)

๓.ที่ดินที่เป็น สปก.๔ – ๐๑ หรือหนังสืออนุญาตให้เข้าทำประโยชน์ในเขตปฏิรูปที่ดิน ซึ่งยังคงเป็นที่ดินของรัฐซึ่งมีการครอบครองหรือทำประโยชน์ (จัดเก็บภาษี)

๔.ที่ดินที่ไม่มีกรรมสิทธิ์ ก.ส.น, ส.ค.๑, นค.๑, นค.๓, ส.ท.ก๑ ก, ส.ท.ก๒ ก,นส.๒ (ใบจอง) หรือที่ดินอื่นๆ เช่น ภ.บ.ท.๕ (จัดเก็บภาษี)

๕.ที่ดินที่กรมธนารักษ์นำทรัพย์สินไปให้เช่า เช่นที่ราชพัสดุ (จัดเก็บภาษี)

**๒.อยู่อาศัย** นำข้อมูลที่ดินและสิ่งปลูกสร้างเฉพาะกรณีเจ้าของ/ผู้ครอบครอง/ผู้ทำประโยชน์ในที่ดินและสิ่งปลูกสร้างที่ไม่ได้ใช้อยู่อาศัยเอง หรือไม่ได้มีชื่ออยู่ในทะเบียนบ้านที่ดินแปลงนั้น หรือนำไปให้ผู้อื่นเช่าเพื่ออยู่อาศัยมาคำนวณ เนื่องจากมาตรา ๔๑ แห่งพระราชบัญญัติภาษีที่ดินและสิ่งปลูกสร้าง พ.ศ.๒๕๖๒ กำหนดให้ยกเว้นมูลค่าของฐานภาษีในการคำนวณภาษีไม่เกินห้าสิบล้านบาท กรณีที่ดินและสิ่งปลูกสร้างซึ่งเจ้าของเป็นบุคคลธรรมดาใช้เป็นที่อยู่อาศัยและมีชื่อยู่ในทะเบียนบ้าน และยกเว้นมูลค่าของฐานภาษีในการคำนวณภาษีไม่เกินสิบล้านบาท กรณีที่บุคคลธรรมดาเป็นเจ้าของสิ่งปลูกสร้าง แต่ไม่ได้เป็นเจ้าของที่ดินและใช้สิ่งปลูกสร้างดังกล่าวเป็นที่อยู่อาศัยและมีชื่ออยู่ในทะเบียนบ้าน

**๓.อื่น ๆ** นำข้อมูลที่ดินและสิ่งปลูกสร้างที่ใช้ประโยชน์อื่นนอกจากการประกอบเกษตรกรรมและอยู่อาศัยมาคำนวณภาษี

จัดเก็บภาษีจากสถานที่ประกอบการค้าหรือการพาณิชยกิจ จัดเก็บเฉพาะพื้นที่ที่ประกอบการค้าและพาณิชยกิจ

**๔.ทิ้งไว้ว่างเปล่า** นำข้อมูลที่ดินและสิ่งปลูกสร้างที่ทิ้งไว้ว่างเปล่าหรือไม่ได้ทำประโยชน์ตามควรแก่สภาพมาคำนวณ และจัดเก็บภาษี